
Uznesenie Okresný súd Vranov nad Topľou v exekučnej veci oprávneného: A. B., nar. XX.XX.XXXX, bytom C. XXX/ XX, D., proti povinnému: E. F., nar. XX.XX.XXXX, bytom G. H. XXX, XXX XX G. H., o vymoženie 92,94 eur s príslušenstvom, súdnym exekútorom JUDr. Štefanom Šviderským, PhD., exekútorský úrad Vranov nad Topľou, takto rozhodol: I. Súd exekučné konanie z a s t a v u j e. II. Súd súdnemu exekútorovi trovy exekúcie n e p r i z n á v a. odôvodnenie: 1. Na základe návrhu oprávneného a poverenia Okresného súdu v Vranov nad Topľou zo dňa 03.03.2006 začal súdny exekútor exekúciu o vymoženie 92,94 eur s príslušenstvom proti povinnému. (pôvodných 2.800 Sk s prísl.) 2. Následne bolo súdu dňa 17.05.2018 doručené podanie súdneho exekútora, v ktorom v prílohe vrátil poverenie vzhľadom ku skutočnosti, že sa jedná o duplicitné konanie / súdny exekútor eviduje poverenie OS Vranov nad Topľou v rovnakej veci pod č. k. 3Er/16/2006, ktoré bolo právoplatne zastavené uznesením tunajšieho súdu č. k. 3Er/16/2006 -16 na základe podnetu súdneho exekútora podľa ust. § 57 ods. 1 písm. h) Exekučného poriadku. V prípade konania pod č. k. 3Er/16/2006 bolo udelené poverenie na vykonanie exekúcie súdnym exekútorom dňa 08.02.2006./ 3. Podľa § 50 ods. 2 zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov (ďalej len „Exekučný poriadok“) začatie exekučného konania bráni tomu, aby v tej istej veci prebiehalo iné exekučné konanie. Ak sa exekučné konanie už začalo, konanie o neskôr podaných návrhoch na vykonanie exekúcie v tej istej veci súd uznesením zastaví. 4. Podľa §61l ods. 3 Exekučného poriadku, ak je tu dôvod zastavenia exekúcie, súd exekúciu zastaví a rozhodne o trovách exekúcie vrátane určenia ich výšky; inak návrh zamietne. Ak súd návrh na zastavenie exekúcie zamietol z dôvodu, že návrh bol podaný oneskorene, i keď tu dôvod na zastavenie exekúcie je, povinný má právo domáhať sa vrátenia plnenia žalobou podanou voči oprávnenému. 5. Podľa ust. § 200 Exekučného poriadku, „na exekučné konanie sa použijú ustanovenia Civilného sporového poriadku, ak tento zákon neustanovuje inak. Ustanovenia o prostriedkoch procesného útoku, prostriedkoch procesnej obrany, koncentrácii a intervencii sa nepoužijú.“ 6. Podľa ust. §161 ods.1,2 zákona č. 160/2015 Z. z. Civilného sporového poriadku v znení neskorších predpisov (ďalej len „CSP“), „ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len "procesné podmienky"). Ak ide o nedostatok procesnej podmienky, ktorý nemožno odstrániť, súd konanie zastaví.“ 7. Prekážka skôr začatého exekučného konania (litispendencia) ustanovená v citovanom ustanovení bráni tomu, aby na súde prebiehalo iné exekučné konanie v tej istej veci. Táto prekážka vzniká, ak na ktoromkoľvek súde je začaté konanie medzi rovnakými účastníkmi, na základe rovnakého exekučného titulu, a jej existenciu musí súd z úradnej povinnosti skúmať v ktoromkoľvek štádiu konania. V takomto prípade súd konanie vždy zastaví podľa § 50 ods. 2 Exekučného poriadku.
8. Vychádzajúc z vyššie uvedených skutočností súd dospel k záveru, že je daná totožnosť vymáhaného nároku a osoby oprávneného resp. povinného v týchto súbežne vedených konaniach, (t.j. v konaní sp.zn. 3Er/16/2006 a v danom exekučnom konaní sp.zn. 9Er/168/2006) a preto s poukazom na § 50 ods. 2 Exekučného poriadku súd exekučné konanie začaté na základe neskôr podaného návrhu na vykonanie exekúcie zastavil tak, ako je to uvedené vo výroku č. I. tohto uznesenia. 9. Vzhľadom ku skutočnosti, že súdny exekútor si trovy exekúcie neuplatnil, súd o nároku na náhradu trov konania rozhodol tak, že súdnemu exekútorovi trovy exekúcie nepriznal. Poučenie: Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

Zdroj: KAUZIS.SK – https://www.kauzis.sk/judikatura/r/ECLI:SK:OSVT:2024:8806201295.3 (dáta aktuálne k 14. 11. 2026). Záväzné je znenie zverejnené súdom.




